รมว.พม. ชี้เตรียมรับผลกระทบวิกฤติยูเครน-รัสเซีย ค่าครองชีพอาจสูงขึ้น แต่รัฐบาลจะดูแลเต็มที่
นายจุติ ไกรฤกษ์ รัฐมนตรีว่าการกระทรวงพัฒนาสังคมและความมั่นคงของมนุษย์ กล่าวถึง สถานการณ์การสู้รบระหว่างยูเครนและรัสเซียที่กำลังดำเนินอยู่ในขณะนี้ว่า เรากังวลถึงค่าครองชีพ ที่จะมีผลกระทบจากสงครามรัสเซีย-ยูเครน ทั้งเรื่องราคาไฟฟ้า ราคาน้ำมัน การขนส่งวัตถุดิบในการผลิตอาหารเพื่อบริโภค ทั้งเรื่องเศรษฐกิจและการจ้างงานด้วย ซึ่งจะต้องปรับแก้ไปตามสถานการณ์ ทางนายกรัฐมนตรีมีทีมงานเกาะติดสถานการณ์ตลอดเวลา และพร้อมจะรับมือสถานการณ์ โดยยืนยันจะไม่ทิ้งใครไว้ข้างหลังแน่นอนแม้สัปดาห์ที่ผ่านมานายกฯหารือเรื่องนี้กับทุกกระทรวง ในวันนั้นผลกระทบยังไม่เลวร้ายเท่าวันนี้ เพราะตอนนี้สิ่งที่จะเกิดขึ้นคือผลกระทบต่อห่วงโซ่การผลิต การจ้างงาน อาหาร พลังงาน และความมั่นคงในการเมืองระหว่างประเทศ ปั่นป่วนไปหมด จะดำเนินการอย่างไรต้องเกาะติดสถานการณ์ใกล้ชิด แต่ต้องทำใจว่า มีบางเรื่องที่ควบคุมได้ บางเรื่องก็ควบคุมไม่ได้ เช่น ราคาน้ำมัน ไม่สามารถบังคับราคาได้ รวมถึงราคาปุ๋ย ราคาวัตถุดิบอาหารสัตว์ จึงต้องปรับตัวไปตามสถานการณ์ ทำงานกับภาคเอกชน และชี้แจงกับประชาชนให้ทราบว่า วันนี้มันไม่ใช่เวลาปกติ มันเป็นเวลาสงคราม แม้เกิดห่างจากเราไป ใช้เวลาบิน 17 ชั่วโมง แต่มีผลกระทบกับเราในทันทีนายจุติ กล่าวต่อว่า แม้กระทั่งราคาน้ำมันทุกวันนี้รัฐบาลใช้เงินไปเยอะมากเพื่อไม่ให้ค่าขนส่งขึ้นราคา เปลี่ยนวิธีผลิตไฟฟ้าจากที่ใช้ก๊าซ ที่ราคาขึ้นไปแล้ว เป็นน้ำมันดีเซล เพื่อไม่ให้ค่าไฟเพิ่มขึ้น ยอมเสียรายได้จากภาษีตรงนี้เพื่อให้ประชาชนได้ใช้ไฟฟ้าที่มีราคาคงที่ไปอีกอย่างน้อย 6 เดือนนอกจากนี้สถานการณืในขณะนี้เป็นยิ่งกว่าวิกฤตซ้อนวิกฤตเพราะโควิดที่มี ก็ทำร้ายสุขภาพ ลดการจ้างงานลง เมื่อคนทำงานน้อยลง บริษัทก็กำไรน้อย การเก็บภาษีก็ทำได้ยาก ปีนี้รัฐบาลรัดเข็มขัดมากในประเด็นที่ว่ารัฐบาลถังแตกหรือไม่ นายจุติตอบว่า ประเทศไทยยังมีช่องทางบริหารงบประมาณได้อีกมาก และหากไม่จำเป็นรัฐบาลจะไม่กู้เงิน แต่ถ้ากู้แล้วประชาชนอยู่รอด ประเทศอยู่รอดก็ต้องทำ ในภาวะเช่นนี้สิ่งที่สำคัญที่สุดคือ รักษากำลังใจกันและกันไว้ และประหยัด เพราะวันนี้ทุกอย่างมันจะแพงหมด อะไรที่ประหยัดได้ก็ต้องประหยัด